**TEZAT E MASTERIT PËR DISKUTIM PUBLIK TË MIRATUARA NGA DEPARTAMENTI I EDUKIMIT TË PËRGJITHSHËM**

**EDINA HODŽA**

**Tema: Përfshirja e prindërve në edukimin e fëmijëve të tyre bazuar në modelin e Epstein: Qëndrimet e prindërve dhe përvojat mësimdhënësve**

**Komisioni:**

**Prof. dr. Naser Zabeli, kryetar**

**Prof. asoc. Dr. Vlora Sylaj, anetare**

**Prof. ass. Donika Koliqi, mentore**

**ABSTRAKTI**

Në epokën e sotme, roli i prindërve në procesin arsimor të fëmijëve është një faktor thelbësor për arritjen e suksesit shkollor dhe zhvillimin e përgjithshëm të nxënësve. Prindërit, si aktorët kryesorë të edukimit fillestar, luajnë një rol të pazëvendësueshëm në krijimin e një mjedisi të sigurt dhe të favorshëm për të mësuar. Ata jo vetëm që lehtësojnë mundësitë e të mësuarit në shtëpi, por gjithashtu kontribuojnë në ndërtimin e një këndvështrimi pozitiv ndaj arsimimit dhe jetës shkollore.

Qëllimi kryesor i këtij hulumtimi është të identifikojmë qëndrimet e prindërve dhe përvojat mësimdhënësve në shkollë, duke u bazuar në gjashtë llojet e përfshirjes sipas modelit të Epstein: prindërimi, komunikimi, ndihma vullnetare, të mësuarit në shtëpi, vendimmarrja dhe bashkëpunimi me komunitetin. Ky model ofron një kuadër gjithëpërfshirës për të kuptuar mënyrat e ndryshme në të cilat prindërit mund të kontribuojnë në edukimin e fëmijëve të tyre dhe të mbështesin procesin arsimor të tyre.

Gjatë këtij hulumtimi është zbatuar metoda e përzier e hulumtimit, arsyeja e përzgjedheje së kësaj metode është të identifikojmë qëndrimet e prindërve dhe përvojat mësimdhënësve në shkollë, hulumtimi me pyetësor është realizuar me 100 prindër që kanë marrë pjesë në mënyrë rastësore dhe 6 edukatore të nivelit parafillor në komunën e Prizrenit. Për të dhënat sasiore nga pyetësorët e prindërve, është përdorur disa metoda statistikore për të analizuar dhe përshkruar rezultatet. Për të dhënat cilësore nga intervistat me mësimdhënësit, është përdor analizën tematike. Fillimisht, janë transkriptuar intervistat dhe më pas janë identifikuar temat dhe modelet kryesore që dalin nga përgjigjet e mësimdhënësve. Rezultatet nga analizës së pyetësorit treguan se përfshirja e prindërve është në një nivel të konsiderushëm të mirë, prindërit u deklaruan se marrin këshilla dhe i orjentojnë edukatorët prindërit, marrin pjesë në takime, organizime, komunikojnë me shkollën. Ndërsa në analizën e intervistave më shumë na dalin në pah të dhënat nga praktikat dhe kjo e vërteton se prindërit janë të përfshirë dhe marrin pjesë në takime dhe organizimet në shkollë, por ndërto na dalin edhe sfidat që përballen mësimdhënësit gjatë organizimit të takimeve me prindër.

**Fjalët kyçe:** *edukatorët, prindërit, bashkëpunimi, përvojat, etj.*

**ARDONITA ILAZI**

**Tema: Eksplorimi i përvojave të mësimdhënësve mbi mësimdhënien e përgjegjshme kulturore**

**Komisioni:**

**Prof. dr. Bahtije Gerbeshi, kryetare**

**Prof. ass. dr. Edona Berisha Kida, anetare**

**Prof. ass. dr. Donika Koliqi, mentore**

**Abstrakti**

Sistemi arsimor dhe mësimdhënia janë elemente shumë të rëndësishëm në zhvillimin e individëve të përgjegjshëm dhe të dobishëm. Mësimdhënia duhet t’iu përshtatet karakteristikave, nevojave të ndryshme të nxënësve dhe dallimeve etnike, racore, ekonomike apo fizike që mund të kenë. Poashtu, në anën tjetër mësimdhënia duhet që të shfrytëzoj këro ndryshime në mënyrë që nxënësit të mësojnë nga përvojat e njëri tjetrit. Pra, një mësimdhënie e tillë ndërkulturore duhet të ekzistoj gjithmonë për të krijuar individ të dobishëm për komunitetin.

Në këtë hulumtim është bërë një shqyrtim i literaturës rreth përfshirjes së diversiteti kulturor në mësimdhënie dhe për përvojat e mësimdhënësve mbi mësimdhënien ndërkulturore. Qëllimi i

hulumtimit është te kuptoj dhe analizoj përvojat e mësimdhënësve në realizimin e mësimdhënies së përgjegjshme kulturore. Hulumtimi është një studim etnografik me të dhënat e marra nga intervista dhe vëzhgimi, si instrumente të hulumtimit. Popullacionin e këtij hulumtimi e përbëjnë mësimdhënës të nivelit fillor të komunës së Lipjanit, të përzgjedhur me mostër të qëllimshme, me fokus në klasat me diversitet kulturash. Nga ky hulumtim pritet që të marrim informacione mbi përvojat dhe praktikat mësimore të mësimdhënësve pët mësidhënien kulturore. Poashtu, pritet që nga këto informacione, pas analizimit, të nxirren përfundime rreth përparësive të kësaj mësimdhënie dhe të kuptohen ku janë vështirësitë në realizimit e saj. Të hulumtuarit rreth këtyre përvojave bënë që të kuptojmë më mirë synimet që ka sistemi arsimor dhe të kemi më të qartë si mësimdhënës se si duhet të zhvillojmë vlera të shumta te nxënësit, duke i bërë ata individ që zbatojnë drejtësi kunddrejt dallimeve dhe sillen në mënyrë të përgjegjshme ndaj komunitetit ku jetojnë.

**Fjalët kyçe:** mësimdhënie ndërkulturore, diversitet kulturor, kompetenca mësimore, përvoja.

**SHKELQESA MORINA**

**Tema: Zbatimi i planit individual të arsimit nga mësimdhënësit: Njohuritë, sfidat dhe mundësitë**

**Komisioni:**

**Prof. dr. Naser Zabeli, kryetar**

**Prof. ass. dr. Blerta Perolli Shehu, anetare**

**Prof. ass. dr Donika Koliqi, mentore**

**ABSTRAKT**

Në vitet e fundit, çështja e integrimit dhe e përfshirjes së fëmijëve me nevoja të veçanta në klasa të zakonshme ka filluar të tërheqë më shumë interes me qëllim që të ofrohet arsim gjithëpërfshirës. Implementimi i PIA-së në arsimin gjithëpërfshirës konsiderohet si mjeti më efektiv për të siguruar plotësimin e nevojave arsimore që mund të kenë fëmijët me nevoja të veçanta. Me anë të zbatimit të PIA-së, sistemi arsimor mundëson që çdo fëmijë me nevoja të veçanta të arrijë potencialin e tij/saj. Duke marrë parasysh rolin e rëndësishëm që kanë mësimdhënësit për procesin e PIA-së, atëhërë qëllimi i këtij hulumtimi është të ekzaminojë njohuritë e mësimdhënësve të ciklit fillor për procesin e zbatimit të Planit Individual të Arsimit (PIA) si dhe faktorët që ndikojnë në njohuritë e tyre siç janë: gjinia, mosha, trajnimet e mbajtura për PIA-n dhe përvoja arsimore. Si qëllim tjetër është eksplorimi i perceptimeve të mësimdhënësve për mundësite e zbatimit efikas dhe sfidat që pengojnë implementimin e PIA-së. Ky hulumtim u realizua me metoda mikse (sasiore dhe cilësore). Popullacionin e këtij studimi do ta përbëjnë mësimdhënësit e ciklit fillor, ndërsa mostra është 150 respondent, të cilët janë pjesë në hulumtimin sasior dhe 7 respondentë në hulumtimin cilësor.

Gjetjet e këtij studimi mund të ofrojnë këndvështrime të ndryshme nga mësimdhënësit për zbatimin e procesit të PIA-së, kështu që ne identifikuam mundësitë dhe sfidat specifike që përballen mësimdhënësit në procesin e PIA-së, duke ofruar një kuptim të hollësishëm të praktikave të përditshme. Rezultatet e pritura mund të përmirësojnë gjithashtu të kuptuarit tonë për rëndësinë që ka PIA në krijimin e mjediseve mësimore gjithëpërfshirëse. Ky studim pritet të kontribuojë në diskutimin e vazhdueshëm mbi arsimin gjithëpërfshirës duke ofruar të dhëna empirike mbi përvojat e mësimdhënësve të ciklit fillor me PIA-n.

Fjalët kyçe: arsimi gjithëpërfshirës, fëmijë me nevoja të veçanta, mundësi, PIA, sfidat.

**DORUNTINA RAKAJ**

**Titulli i temes: Roli i muzikës në zhvillimin e shkathtësive sociale tek nxënësit në shkollë fillore**

**Komisioni:**

**Prof.Ass. Adhurim Rasimi - Mentor**

**Prof. Asoc. Dr. Arlinda Beka - Kryetare**

**Prof. Ass. Albulena Metaj Macula - Anëtare**

#

# **ABSTRAKTI**

Muzika është mjet ndihmës që ndikon në fuqizimin e bashkëpunimit dhe në ndërtimin e marrëdhënieve shoqërore. Duke u angazhuar në aktivitete muzikore si grup, nxënësit zhvillojnë aftësitë për të bashkëpunuar, për të dëgjuar dhe për të reaguar ndaj nevojave të njëri-tjetrit.

 Gjatë interpretimit duke gërshetuar aspektin muzikor (ritmin, melodinë, harmoninë) si dhe aspektin përmbajtësor (tekstin letrar), nxënësit përmirësojnë aftësitë e tyre komunikuese. Muzika ndihmon në zhvillimin e aftësive për të folur, për të dëgjuar dhe për të kuptuar ndjenjat dhe idetë e të tjerëve në një mënyrë që është e kuptueshme dhe e pranueshme nga të gjithë. Muzika ka një rol kyç në zhvillimin e shkathtësive sociale tek nxënësit në shkollë fillore. Ky studim synon që të identifikojë rolin e muzikës në zhvillimin e shkathtësive sociale tek nxënësit në shkollë fillore.

Pra qëllimi i këtij punimi është të vëjë në pah rolin e muzikës në zhvillimin e shkathtësive shoqërore tek nxënësit në shkollën fillore duke përdorur një hulumtim të qëndrueshëm dhe të detajuar.

Studim i ndërrmarrë që ka natyrë mikse (cilësore dhe sasiore), duke tentuar të vëjë në pah rolin dhe efektivitetin e mësimdhënies së muzikës në promovimin e bashkëpunimit, të komunikimit dhe të ndjenjës së përgjegjësisë tek nxënësit në moshën e shkollës fillore. Mbledhja e të dhënave është bërë përmes intervistave me gjashtë (6) mësimdhënës dhe pyetësorëve (246) me nxënës të shkollës fillore. Rezultatet e arritura tregojnë se qasja e përgjithshme në temat e trajtuara vinte në pah një afirmim të rolit pozitiv të muzikës në zhvillimin e shktahtësive sociale tek nxënësit, duke aprovuar kështu dhe hipotezat e studimit. Gjithashtu pjesëmarrja e nxënësve me anë të pyetësorëve ishin material shumë i vlefshëm për të argumentuar rolin e muzikës në zhvillimin e shkathtësive sociale te nxënsit e shkollës fillore.

 Si përfundim, ky studim vë në pah rëndësinë e integritetit të muzikës në kontekstin edukativ për zhvillimin e shkathtësive sociale tek nxënësit. Duke u përqëndruar në ndjeshmëri emocionale, në bashkëpunim dhe në aftësi komunikimi, muzika ofron një platformë të fuqishme për nxënësit për të zhvilluar dhe përmirësuar aftësitë e tyre sociale në një mënyrë kreative dhe frymëzuese.

***Fjalët kyçe:*** *muzikë, zhvillim, nxënës, shkathtësitë sociale.*

**ELONA ADEMI**

**Tema: Faktorët motivues në marrjen e pozitave udhëheqëse nga drejtorët dhe mësimdhënësit e shkollave**

**Komisioni:**

**Prof. Arlinda Beka, anetare**

**Prof. Ilirijana Tahiraj, anetare**

**Prof. Teuta Danuza, mentore**

**ABSTRAKTI**

Udhëheqësit e shkollave janë një komponent kyç në funksionimin dhe menaxhimin efektiv të institucioneve arsimore. Ata duhet të promovojnë ndjenjën e efikasitetit, shpresës dhe lidhjes së vetes me komunitetin, duke krijuar siguri për mësuesit e tyre, nxënësit dhe të gjithë stafin punues. Duke qenë se drejtori është figura kryesore e një shkolle, qëllimi i këtij hulumtimi është që t’i identifikojë faktorët motivues të brendshshëm dhe të jashtëm, që i shtyjnë ata dhe mësimdhënësit të marrin pozita udhëheqëse. Gjithashtu, studimi shqyrton faktorët që lidhen me hezitimin ose refuzimin e mësimdhënësve për të marrë role drejtuese.

Në këtë hulumtim është përdorur një qasje e kombinuar metodologjike, duke integruar metodën cilësore dhe atë sasiore për mbledhjen e të dhënave. Si instrumente matëse, janë përdorur intervistat gjysmë të strukturuara me 10 drejtorë të shkollave fillore dhe pyetësorët me 100 mësimdhënës. Të dhënat sasiore janë analizuar përmes programit **SPSS,** ndërsa të dhënat cilësore janë interpretuar përmes analizës tematike.

Ky studim gjeti se ndër faktorët motivues të brendshëm më të rëndësishme janë: dëshira për të inicuar ndryshime në shkollë, përmirësimi i rezultateve akademike të nxënësve, përmirësimi i kushteve të mësimdhënies dhe kontributi në zhvillimin profesional të mësimdhënësve. Ndërkaq, faktorët motivues të jashtëm përfshijnë: avancimin në karrierë, mundësinë për t’u ngritur në pozita më të larta dhe sigurinë që ofron puna. Krahasimi mes tyre tregon se faktorët e brendshëm kanë një ndikim më të fuqishëm në marrjen e pozitave udhëheqëse sesa ata të jashtëm. Nga ana tjetër, studimi identifikon edhe faktorët demotivues, të cilët përfshijnë: stresin e lartë të pozicionit, diferencën e ulët në pagë, ndikimin negativ në kohën e kaluar me familjen dhe shtimin e përgjegjësive. Hulumtimi nxjerr dhe disa rekomandime për hulumtimet në të ardhmen si dhe implikimi i tij në praktik.

**Fjalët kyçe*:***  *udhëheqje, motivim, faktorë motivues të brendshëm, faktorë motivues të jashtëm, barriera.*

**ERZA KASTRATI**

**Tema: STRATEGJIA “MINDFULNESS” NË EDUKIM: Roli i saj në reduktimin e stresit, menaxhimin e emocioneve dhe përqendrimin e vëmendjes së nxënësve gjatë procesit mësimor**

**Komisioni:**

**Prof. Blerta Perolli, kryetare**

**Prof. Rozafa Ferizi-Shala, anetare**

**Prof. Teuta Danuza, mentore**

**ABSTRAKTI**

Qëllimi i këtij hulumtimi është të eksploroj rolin dhe rëndësinë e strategjisë “mindfulness” në mjedisin shkollor, në reduktimin e stresit dhe menaxhimin e sjelljeve të nxënësve. Mindfulness ka të bëjë me të mësuarit për të trajnuar vëmendjen tuaj në momentin e tanishëm pa u ndalur në atë që ka ndodhur në të kaluarën ose duke u shqetësuar për të ardhmen. Ky hulumtim bazohet në teorinë e Carl Rogers ku ai theksonte: besonte se njerëzit në jetën e tyre të përditshme janë njerëz krijues dhe aktivë, të cilët qëndrojnë në të tashmen dhe shqetësohen për situatat, marrëdhëniet ndërpersonale dhe perceptimet. Dhe në teorinë e Skinnet i cili ka theksuar se është e mundur të ndikosh në sjelljen e një personi për të formuar mënyrën e tij të sjelljes siç dëshirojmë. Në këtë hulumtim kemi përdorur qasjen mikse, gjithashtu studimi përfshin kombinim dizajnesh në të, ku kemi përdorur dizajnin diskriptive dhe eksplorues. Pjësëmarrësit në këtë hulumtim janë mësimdhënësit e nivelit të mesëm të ulët dhe nxënësit të klasëve 7, 8 dhe 9. Shtrirja e popullacionit realizohet në komunën e Gjilanit, në shkollën “SHFMU- Vatra e diturisë”. Studimi është një kuazi eksperiment, mostrën e kemi përzgjedhur në mënyrë të qëllimshme, numri i mostës është 19 mësimdhënës dhe 84 nxënës. Instrumentet që është përdorur për mbledhjen e të dhënave është: para testi dhe pas testi, me pyetësorët PSQ dhe ERQ, dhe intervistën e strukturuar me mësimdhënës. Si përfundim: Nxënësit që marrin trajnimin me “mindfulness” kanë nivel më të ulët të stresit, që ka ndikuar në rritjen e performancës akademike dhe në sjelljet e tyre në klasë. Ky hulumtim është i rëndësishëm për faktin se niveli i stresit është rritur dukshëm tek nxënësit e tanë dhe ne si këshilltarë pedagogjik duhet të përdorim forma dhe mënyra të ndryshme për të reduktuar atë dhe për ta bërë shkollën një vend të dashur për nxënësit tanë.

**Fjalët kyçe:** trajtim, stres, vëmendje, meditim, mindfulness ( ndërgjegjësim)

**DIELLZA PRETENI**

**Tema: “ Krahasimi i efektivitetit të metodave tradicionale dhe qasjes STEAM në zhvillimin akademik të nxënësve në arsimin fillor ”**

**Komisioni:**

1. **Prof. Asoc.Dr.** **Kyvete Shatri – Kryetare**
2. **Prof.Ass.Dr. Krenare Nuci –Mentore**
3. **Prof. Ass.Dr. Donika Koliqi – Anëtare**

**ABSTRAKTI**

Në dekadat e fundit, qasja STEAM (Shkencë, Teknologji, Inxhinieri, Art dhe Matematikë) është zhvilluar si një metodologji ndërdisiplinore që synon të integrojë koncepte shkencore dhe kreative për të përmirësuar procesin e të nxënit. Kjo qasje ka transformuar metodat tradicionale të mësimdhënies, duke rritur angazhimin dhe aftësitë kritike të nxënësve.

Ky punim shqyrton efektivitetin e qasjes STEAM në përmirësimin e performancës akademike të nxënësve të shkollave fillore, në krahasim me metodat tradicionale të mësimdhënies. Në këtë hulumtim kanë marrë pjesë 43 nxënës nga shkolla fillore “Migjeni” në Mitrovicë, të ndarë në dy grupe: grupi eksperimental (23 nxënës), ku është aplikuar qasja STEAM, dhe grupi kontroll (20 nxënës), ku është ndjekur qasja tradicionale.

Hulumtimi ka qasje kuzi eksperimentale, duke përdor metodologjinë sasiore, si dhe duke synuar mbledhjen dhe analizimin e të dhënave për të krahasuar efektin e secilit grup mbi rezultatet akademike të nxënësve. Për mbledhjen e të dhënave janë përdorur testet standarde të validuara dhe fletët e vëzhgimit. Analiza e të dhënave u realizua përmes paketës statistikore SPSS, përfshirë analizën e interferencës (T-Test), analizën e korrelacionit dhe analizën deskriptive për të identifikuar ndryshimet në performancën akademike dhe angazhimin e nxënësve ndërmjet dy grupeve.

Rezultatet tregojnë se grupi eksperimental ka shënuar një përmirësim të dukshëm në post-test (mesatarja = 18.87) në krahasim me grupin kontroll (mesatarja = 6.60). T- testi i grupeve të pavarura konfirmon se ky ndryshim është statistikisht i rëndësishëm (p = .000). Për më tepër, analiza e korrelacionit Spearman tregoi një lidhje të fortë pozitive midis rezultateve të pre-testit dhe post-testit në grupin eksperimental (rs = .862, p = .000).

Në përgjithësi, rezultatet e këtij hulumtimi tregojnë se qasja STEAM shërben si një strategji efektive për të rritur cilësinë e mësimdhënies dhe për të nxitur aftësitë e të nxënit tek nxënësit.

Fjalët kyçe: Arsim fillor, Metoda tradicionale, Performancë akademike, STEAM

**MEKLARENA OSMANAJ**

**Tema: “ TRANSFORMIMI I MËSIMDHËNIES PËRMES TEKNOLOGJISË: PRAKTIKAT DHE SFIDAT”**

**Komisioni:**

**Prof. Asoc.Dr. Vlora Sylaj– Kryetare**

**Prof.Ass.Dr. Krenare Nuci –Anëtare**

**Prof. Ass.Dr. Jehona Rrustemi – Mentore**

**ABSTRAKTI**

Qëllimi i këtij punimi është të shqyrtojë nivelin e përdorimit të teknologjisë në procesin e mësimdhënies, duke identifikuar praktikat më të mira dhe sfidat që mësimdhënësit hasin gjatë përdorimit të teknologjisë në procesin e mësimdhënies. Me një moster prej 75 mësimdhënësish, hulumtimi synon të identifikojë ndikimin e përdorimit të teknologjisë në mësimdhënie. Pra, hulumtimi zhvillohet me mësimdhënësit të cilët punojnë në arsimin fillor.

Ky hulumtim përdor një qasje sasiore dhe një dizajn përshkrues për të analizuar perceptimet e mësimdhënësve të shkollave fillore në Kosovë. Për mbledhjen e të dhënave është përdorur një pyetësor i strukturuar, i administruar në mënyrë elektronike dhe fizike. Mostra e studimit përfshin mësimdhënës nga 5 shkolla fillore të mesme dhe të ulëta, përkatësisht SHFMU “Hysni Zajmi”, SHFMU “Bajram Curri”, SHFMU “Trepça”, SHFMU “Zymer Zeka” dhe SHFMU “Martin Camaj” me një mostër prej 75 mësimdhënësish, duke përfshirë ciklin e ulët të arsimit. Pyetësori është i ndarë në dy pjesë: pyetje demografike dhe pyetje që matin perceptimet e mësimdhënësve përmes shkallëve të Likerit.

Rezultatet e studimit tregojnë se përdorimi i teknologjisë në mësimdhënie ka një ndikim pozitiv të dukshëm në angazhimin dhe performancën e nxënësve, duke përmirësuar cilësinë e procesit mësimor dhe mundësuar personalizimin e mësimit. Analiza e korrelacionit ka treguar lidhje të forta pozitive: integrimi i teknologjisë në mësimdhënie ka një korrelacion të rëndësishëm me efektivitetin e metodave mësimore (r = .533, p < .01) dhe interaktivitetin në procesin mësimor (r = .490, p < .01). Megjithatë, sfidat kryesore përfshijnë mungesën e trajnimeve të mjaftueshme për mësuesit dhe infrastrukturën e dobët teknologjike në disa shkolla. Analiza tregon se pengesat e mundshme nuk kanë një ndikim të drejtpërdrejtë në përdorimin e teknologjisë (r = .223, p = .054), ndërsa përmirësimi i përvojës mësimore dhe rezultateve të nxënësve është i lidhur me një ambient mësimor më dinamik dhe përdorimin e strategjive pedagogjike të mbështetura nga teknologjia.

**Fjal**ë**t kyçe**: Teknologji, Mësimdhënie, Sfida.

**TEUTA BYTYQI HOXHA**

**Tema: Roli i shkathtësive të komunikimit të mësimdhënësve në marrëdhënien mësimdhënës-nxënës**

**Komisioni:**

**Kryetare: Prof. Ass. Dr. Ganimete Kulinxha**

**Anëtare: Prof. Ass. Dr. Edona Berisha Kida**

**Mentore: Prof. Ass. Dr. Albulena Metaj Macula**

# **ABSTRAKTI**

Sistemi arsimor sot ballafaqohet me ndryshime të shumta, në veçanti në pikëpamje të metodave të komunikimit, metodologjisë së mësimdhënies dhe të mësim nxënies. Në ditët e sotme sa i përket komunikimit mësimdhënës-nxënës, synohet një pjesëmarrje më aktive e nxënësve në komunikim me mësimdhënësin pasi vetë procesi i mësimdhënies ka në qendër nxënësin (Gjokutaj & Sula, 2009). Sipas Sherwyn (2016) një mësimdhënës duhet të komunikoj qartë, në mënyrë të kuptueshme dhe të ketë shkathtësi komunikuese në të folur, dëgjuar, lexuar dhe të shkruar. Në të kundërtën një mësimdhënës me shkathtësi të dobëta komunikuese ka shumë mundësi që të ndikojë në cilësinë e mësimdhënies dhe mësimnxënies dhe në performancën e nxënësve në përgjithësi.

Ky studim synoi që të ekzaminojë rolin që kanë shkathtësitë e komunikimit të mësimdhënësve në krijimin e marrëdhënieve efektive mësimdhënës-nxënës, si një parakusht i rëndësishëm i veprimtarisë edukativo-arsimore. Për të përmbushur synimin, studimi u bazua në këto pyetje kërkimore: Në çfarë mase mësimdhënësit dhe nxënësit perceptojnë si të rëndësishme shkathtësitë komunikuese për një komunikim efektiv me nxënës? A ekzistojnë dallime gjinore sa i përket shkathtësive komunikuese të mësimdhënësve? A ekziston ndërlidhje në mes të shkathtësive komunikuese të mësimdhënësve dhe krijimit të marrëdhënieve pozitive me nxënës? Si rezultat u arrit që të vërtetohet hipoteza: Shkathtësitë komunikuese të mësimdhënësve luajnë rol të rëndësishëm në krijimin e një marrëdhënie pozitive mësimdhënës-nxënës.

Metodologjia e hulumtimit ishte kuantitative, ashtu që për mbledhjen e të dhënave sasiore u shfrytëzuan pyetësorët me mësimdhënës e nxënës. Në hulumtim morën pjesë gjithsej 102 mësimdhënës të dyja gjinive, si dhe 160 nxënës të shkollave fillore të mesme të ulëta të komunës të komunës së Prishtinës. Analiza e të dhënave u realizua përmes programit statistikore të shkencave sociale (SPSS-22), duke përdorur analizat përkatëse me qëllimin e studimit dhe shpërndarjen e të dhënave.

**Fjalët kyçe:** shkathtësi komunikimi, komunikim verbal, komunikim jo verbal, marrëdhënie mësimdhënës-nxënës, mësimdhënës.

**NJOMZA HOTI**

**Titulli: “Faktorët ndikues të mësimdhënësve të shkollës fillore për gjithëpërfshirjen e nxënësve në klasë”**

**Komisioni:**

**Prof. Ass. Dr. Ardita Devolli - mentore**

**Prof. Ass. Dr. Vjollca Ahmedi - kryetare**

**Prof. Ass. Dr. Edona Berisha-Kida - anëtare**

**ABSTRAKTI**

Ky hulumtim kishte për qëllim të identifikonte faktorët kryesor me të cilët ballafaqoheshin mësimdhënësit e ciklit të ulët në gjithëpërfshirjen e nxënësve në klasë. Edukimi gjithëpërfshirës ishte një vështirësi për të gjitha vendet që synonin të realizonin parimin e krijimit të mundësive të barabarta për të gjithë fëmijët, pa dallim feje, kulture, race, gjinie apo çdo diversiteti tjetër, gjë që përbënte një të drejtë themelore për çdo individ. Meqenëse gjithëpërfshirja në arsim ishte relativisht e re në Kosovë dhe duke marrë parasysh që vendi ynë ishte ende në zhvillim, mundësitë që mësimdhënësit të hasnin vështirësi në integrimin e të gjithë nxënësve në klasë ishin të shumta. Për këtë arsye, ky hulumtim synoi të identifikonte këto vështirësi dhe arsyet që qëndronin pas tyre.

Hulumtimi u realizua me 116 mësimdhënës të ciklit të ulët, të cilët ligjëronin në klasat 2, 3, 4 dhe 5, në tetë shkollat fillore të Prishtinës. Instrumenti hulumtues që u përdor në këtë studim ishte pyetësori për mësimdhënës, i cili u hartua enkas për këtë hulumtim.

Rezultatet e këtij hulumtimi treguan faktorët kryesor me të cilët përballeshin mësimdhënësit e ciklit të ulët lidhur me gjithëpërfshirjen e nxënësve në klasë. Gjithashtu, u identifikuan qëndrimet e mësimdhënësve ndaj gjithëpërfshirjes, gatishmëria e tyre për të pranuar nxënës me nevoja të veçanta dhe niveli i përgatitjes së tyre për të punuar me këta nxënës. Një variabël tjetër e trajtuar në këtë studim ishin faktorët që ndikojnë në gjithëpërfshirje, si përgatitja profesionale e mësimdhënësve, politikat shkollore, përdorimi i teknologjisë në mësimdhënie, përfshirja e prindërve dhe komunitetit, si dhe faktorët social dhe kulturor. Për më tepër, rezultatet zbuluan se mësimdhënësit përballeshin me mungesë të trajnimeve adekuate, mjeteve dhe materialeve mësimore për nxënësit me nevoja të veçanta, si dhe vështirësitë në bashkëpunimin me prindërit e këtyre nxënësve.

Shpresohet që rezultatet e këtij hulumtimi të ndihmojnë në pasqyrimin e gjendjes aktuale dhe në përmirësimin e qasjes ndaj gjithëpërfshirjes në mësimdhënie, duke rritur ndërgjegjësimin për rëndësinë e respektimit të parimit të parë të kurrikulës - gjithëpërfshirjes.

**Fjalët kyçe:** *Njohuritë e mësimdhënësve, përdorimi efektiv, sjelljet asociale, strategjitë e menaxhimit.*

**ADELINA HALILI**

**Tema: Roli i komunikimit joverbal të mësimdhënësve në mësimdhënien efektive**

**Komisioni:**

**Prof. Ardita Devolli, kryetare**

**Prof. Edona Berisha Kida, anetare**

**Prof. Dr. Ganimete Kulinxha, mentore**

**ABSTRAKT**

 Komunikimi cilësohet si proces ku shkëmbehen ide, mendime, informacione dhe emocione në mes individëve. Gjatë bashkëveprimit njerëzit dërgojnë dhe pranojnë mesazhe. Komunikimi joverbal është lloj i komunikimit që përbëhet nga shenjat joverbal që luajnë rol të rëndësishëm në mënyrën se si perceptohet një mesazh.

 Përmes këtij hulumtimi ne njohim dhe kuptojmë perceptimet e mësimdhënësve për rolin e komunikimit joverbal në procesin e mësimdhënies efektive në klasë, për krijimin e një atmosfere pozitive, krijimin e raporteve ndërpersonale dhe sjelljeve në klasë. Poashtu identifikojmë se cilat janë sfidat e mësimdhënësve në arritjen e menaxhimit të klasës përmes komunikimit joverbal. Pyetjet kërkimore të hulumtimi janë: Cili është roli i komunikimit joverbal për krijimin e klimës pozitive në klasë gjatë mësimdhënies ? Deri në çfarë mase ndikon komunikimi joverbal i mësimdhënësve në sjelljet dhe raportet ndërpersonale me nxënës gjatë mësimdhënies ? Cilat janë sfidat e mësimdhënësve për arritjen e menaxhimit të klasës përmes komunikimit joverbal ? Hipotezat e këtij hulumtimi janë: H1.Komunikimi joverbal i mësimdhënësve përfshirë kontaktin vizuel, gjestet inkurajuese dhe mimikat ndikojnë pozitivisht në krijimin e një klime pozitive në klasë. H2.Përdorimi i komunikimit joverbal nga mësimdhënësit ndihmon në menaxhimin e sjelljeve të nxënësve dhe krijimin e një mjedisi mbështetës në klasë. Në aspketin metodologjik, studimi është mbështetur në të dhënat e mbledhura nga pyetësori për mësimdhënës. Hulumtimi është i natyrës sasiore. Populacioni i hulumtimit janë mësimdhënësit e shkollës fillore në komunën e Gjilanit, ndërsa kampioni i hulumtimit janë mësimdhënësit e shkollës fillore cikli i ulët (I-V). Përzgjedhja e kampionit është rastësor-sistematik dhe pjesë e anketës janë pesëdhjetë mësimdhënës. Përpunimi i të dhënave të arritura është realizuar përmes programit SPSS. Rezultatet e këtij studimi na tregojnë se klima pozitive është e rëndësishëm, duke theksuar nevojën për të përqendruar përpjekjet në përmirësimin e saj përmes përdorimit të qëllimshëm të teknikave joverbale. Këto gjetje sugjerojnë që mësimdhënësit duhet të përqendrohen në krijimin e një klime mbështetëse dhe pozitive si një element kyç për menaxhimin efektiv të klasës dhe përmirësimin e sjelljeve të nxënësve.

Fjalët kyçe: Komunikimi, komunikimi joverbal, mësimdhënësi, mësimdhënia, mësimdhënia efektive

**SEMINA BEHLULI**

**Tema: ”Arsyet e përzgjedhjes së shkollës publike dhe private nga ana e prindërve: Qëndrimet e mësimdhënësve dhe prindërve”**

**Prof. asoc. dr. Blerim Saqipi - kryetar**

**Prof. ass. dr. Fjolla Kacaniku - anëtare**

**Prof. ass. dr. Iliriana Tahiraj - mentore**

**ABSTRAKTI**

Sipas politikave arsimore, vendi ynë mundëson zhvillimin e procesit edukativo - arsimor në institucione publike dhe private. Të dhënat tregojnë se në vjetët e fundit kemi një trend të rritjes së numrit të nxënësve në shkollat private. Kjo bën që të shtrohet pyetja për faktorët që mund të ndikojnë tek prindërit në zgjedhjen e shkollave, më konkretisht, cilat janë kushtet dhe mundësitë që shkollat private dhe publike ofrojnë për nxënësit. Prindërit dhe mësimdhënësit kanë një rol të rëndësishëm në vlerësimin e faktorëve që ndikojnë në edukimin e fëmijëve. Ekziston një numër i kufizuar i studimeve që i analizon qëndrimet e prindërve dhe mësimdhënësve mbi mundësitë që ofrojnë këto shkolla të cilat ndikojnë në edukimin e fëmijëve, dhe si rrjedhojë edhe në arsyen pse prindërit zgjedhin shkollën e caktuar për fëmijët.

Qëllimi i këtij punimi është të kuptojë qëndrimet e mësimdhënësve dhe prindërve në shkolla private dhe publike sa i përket disa prej mundësive që ofrojnë shkollat e që ndikojnë në edukimin e mirëfilltë të fëmijëve dhe t’i krahasojë ato për të kuptuar ndërlidhjen e tyre me vendimin e prindërve për të zgjedhur shkollën. Hulumtimi është bërë përmes rastit studimor dhe duke përdorur qasjen sasiore përshkruese. Si instrument për mbledhjen e të dhënave është përdorur pyetësori i përbërë nga 12 deklarata ndërsa pjesëmarrës ishin 50 prindër dhe 50 mësimdhënës nga shkollat publike dhe private (moster e shtresezuar).

Të dhënat janë analizuar përmes statistikave deskriptive dhe rezultatet tregojnë se edhe prindërit edhe mësimdhënësit i kanë vlerësuar lartë shumicën e këtyre mundësive që ofrohen në shkolla. Po ashtu, të dhënat janë analizuar duke përdorur analizen statistikore inferenciale (testin jo parametrik Mann-Whitney) përmes së cilës janë gjetur dallime të rëndësishme statistikore në mes të qëndrimeve të mësimdhënësve tëshkollave private dhe atyre publike lidhur me mundësitë e përfshira në pyetësor (sistem i mirëfilltë arsimor, kushtet e përshtatshme në të cilat zhvillohet procesi mësimor, bashkëpunim me prindër, mësimdhënës të përgatitur, informacione të nevojshme, numër të pranueshëm të nxënësve në klasë, orar përkatës, mjedis të të mësuarit efektiv, trajtim unik të secilit nxënës, angazhime të fëmijëve jashtë shkollës dhe infrastrukturë e burime përkatëse). Ndërsa, qëndrimet e prindërve dallojnë vetëm sa i përket kushteve të përshtatshme në të cilat zhvillohet procesi mësimor dhe orarit.

Fjalët kyçe: nxënësit, mësimdhënësit, prindërit, shkollat publike, shkollat private.